ત્યાંથી આગળ એક નદી પર બાંધેલો ‘મત્તુપટ્ટી ડેમ’ જોયો. ડેમની પાછળ નજર ના પહોંચે ત્યાં સુધી ભરાયેલું સરોવર અને બંને બાજુ ગાઢ જંગલો – એમ લાગે કે આપણે કુદરતના સાનિધ્યમાં પહોંચી ગયા છીએ. આવા સરસ માહોલમાં વરસાદ શરુ થયો. અમારી બસ ડેમના ઉપરવાસમાં જંગલમાં આગળ જઈ રહી હતી. અહીં એક ‘ઇકો પોઈન્ટ’ છે. તમે જે બોલો તેના સામેથી પડઘા પડે. વરસાદ સહેજ ધીમો થતાં, અમે ઇકો પોઈન્ટ આગળ ઉતર્યા. ડેમના સરોવરના આ કિનારે ઊભા રહી બૂમો પાડી, સરોવરની સામેની વનરાજીમાંથી તેનો જ પડઘો સાંભળી ખુશ થઈ ગયા. ચાના બગીચા તો ઠેર ઠેર હતાં જ. પાછા વળતાં એક જગાએ રોડની બાજુમાં જ ચાના બગીચામાં સહેજ ફરવા નીકળી પડ્યા. ચાના છોડને સાવ નજીકથી જોયા. ફોટા પાડ્યા. ભારતમાં ચાનું પીણું કેટલું બધું સામાન્ય થઇ પડ્યું છે ! પણ આપણે જાણીએ છીએ કે ચા શરીરને માટે નુકશાનકારક છે. આગળ જતાં, એક રંગબેરંગી ફૂલોનો બગીચો આવ્યો. ફૂલોના રંગ જોઈને ખુશ થઈ ગયા.